“เจริญ” ทุ่มหมื่นลบ. ฮุบ KFC สยายปีกธุรกิจร้านฟาสฟู้ด
"เจริญ” ทุ่มหมื่นลบ. ซื้อกิจการ KFC ในประเทศไทย จาก “บ.ยัม เรสเทอรองตส์ อินเตอร์เนชั่นแนล (ประเทศไทย)” จำนวน 240 สาขา หวังขยายธุรกิจร้านอาหารแบบฟาสฟู้ด
9 ส.ค. 2560

ผู้สื่อข่าวรายงานว่า หลังจากที่บริษัท ยัม เรสเทอรองตส์ อินเตอร์เนชั่นแนล (ประเทศไทย) จำกัด ประกาศหาผู้ที่สนใจเข้าซื้อกิจการสาขอของร้านเคเอฟซีในไทยทั้งหมดที่บริหารโดยบริษัท ยัม เรสเทอรองตส์ อินเตอร์เนชั่นแนล (ประเทศไทย) จำกัด จำนวน 244 สาขา เมื่อปลายเดือนม.ค.60
ทั้งนี้มีหลายกลุ่มบริษัทและกลุ่มนายทุนขนาดใหญ่แสดงความสนใจที่จะเข้าซื้อสาขาของร้านเคเอฟซี ไม่ว่าจะเป็นตระกูลมหากิจศิริ กลุ่มไทยเบฟเวอเรจ เครือเจริญโภคภัณฑ์หรือซีพี กลุ่มเซ็นทรัลหรือบริษัทเซ็นทรัล เรสตอรองส์ กรุ๊ป ซึ่งเป็นเจ้าของสาขาเคเอฟซีราว 219 สาขา
ล่าสุด บริษัท ไทยเบฟเวอเรจ จำกัด (มหาชน) หรือ ไทยเบฟ ของเจ้าสัว เจริญ สิริวัฒนะภักดี ได้แจ้งต่อตลาดหลักทรัพย์สิงคโปร์ ว่า บริษัท คิวเอสอาร์ ออฟ เอเชีย จำกัด ซึ่งเป็นบริษัทย่อย ได้ทำสัญญาซื้อขายสินทรัพย์กับบริษัท ยัม เรสเทอรองตส์ อินเตอร์เนชั่นแนล (ประเทศไทย) จำกัด เพื่อซื้อกิจการ KFC ในประเทศไทย ที่มีอยู่กว่า 240 แห่ง รวมถึงสาขาที่มีแผนจะเปิดในอนาคตด้วย มูลค่าประมาณ 11,300 ล้านบาท เพื่อให้ไทยเบฟเข้าสู่ธุรกิจร้านอาหารที่เข้าถึงไลฟ์สไตล์ของผู้บริโภค ด้วยธุรกิจร้านอาหารแบบฟาสฟู้ด
อย่างไรก็ตาม มูลค่าการซื้อกิจการขึ้นอยู่กับจำนวนร้าน KFC ที่มีอยู่เมื่อครบกำหนด และการพิจารณาเพิ่มเติมสำหรับร้าน KFC ที่กำลังอยู่ในระหว่างการพัฒนาตามที่กำหนดไว้ คาดว่าการซื้อกิจการ KFC ของไทยเบฟ จะเสร็จสมบูรณ์ในเดือนธ.ค.60